b"\n_START_ARTICLE_\nSalhuskvintetten Olkabilamo\n_START_SECTION_\nHistorie\n_START_PARAGRAPH_\nMonrad Holm Johnsen var opprinnelig en bergensgutt fra Sandviken som slo seg ned i Salhus p\xc3\xa5 30-tallet og ble aktiv b\xc3\xa5de i mannskor og idrettslag. P\xc3\xa5 slutten av 1940-tallet lagde han i forbindelse med en revy en oktett med tre kvinner og fem menn. Senere ble kvintetten oppgradert fra hobbyniv\xc3\xa5 til bortimot deltidsarbeid. Kvinnene ble ikke med videre._NEWLINE_Navnet Salhuskvintetten \xc2\xabOlkabilamo\xc2\xbb kommer av navnene til medlemmene Ole Mjelde, Karl Sjursen, Birger Martinussen, Lars Kalvik og Monrad Holm Johnsen \xe2\x80\x93 der de to f\xc3\xb8rste bokstavene i navnet ble satt sammen til delnavnet \xc2\xabOlkabilamo\xc2\xbb._NEWLINE_Gjennom hele femti-tallet opptr\xc3\xa5dte kvintetten l\xc3\xb8slig, men alltid p\xc3\xa5 den \xc3\xa5rlige Salhusrevyen. Men i 1962 ble verden snudd opp ned i og med at de framf\xc3\xb8rte en folketone fra Hardanger, \xc2\xabSingel og sand\xc2\xbb som Holm Johnsen hadde satt tekst til. Etter at sangen ble send p\xc3\xa5 radio begynte folk \xc3\xa5 sp\xc3\xb8rre etter de fem karene og ryktet n\xc3\xa5dde plateselskapet Norsk A/S Philips. Rolv Wesenlund som da var innspillingssjef i selskapet likte det han h\xc3\xb8rte og dro til Bergen der han gav kvintetten platekontrakt._NEWLINE_Historien forteller videre om fem godt voksne menn som bortimot over natten ble popstjerner. \xc2\xabSingel og sand\xc2\xbb solgte mer enn 30 000 eksemplarer og l\xc3\xa5 27 uker p\xc3\xa5 VG-listen. Suksessen ble fulgt opp med mer enn 20 singler i l\xc3\xb8pet av ti \xc3\xa5r, blant annet \xc2\xabGryta hennar mor\xc2\xbb og \xc2\xabDa ska' bli andre boller n\xc3\xa5r papen kjem heim\xc2\xbb. \xc2\xabGryta hennar mor\xc2\xbb er nok uten tvil den mest kjente av sangene deres \xe2\x80\x93 og platen solgte mer enn 38\xc2\xa0000 eksemplarer._NEWLINE_Den siste offisielle opptredenen til gruppen var i oktober 1973 i programmet \xc2\xabHusker du?\xc2\xbb med Odd Grythe som programleder. De fem medlemmene kjente at de ikke lenger var unge og spreke nok til \xc3\xa5 holde frem med \xc3\xa5 bruke all fritid p\xc3\xa5 en krevende hobby. Samme \xc3\xa5r hadde gruppen solgt 160\xc2\xa0000 plater._NEWLINE_Monrad Holm Johnsen ga ikke opp musikken med dette. Han fortsatte \xc3\xa5 skrive musikk for Ivar Medaas, Stanley Jacobsen og 3 Busserulls sammen med tekstforfatter Josef G. Larssen._NEWLINE_De stilte sporadisk opp ogs\xc3\xa5 etter 1973, og den siste gangen var i TV-programmet \xc2\xabSyng med oss\xc2\xbb i 1986. Siden den gangen har tre av medlemmene g\xc3\xa5tt bort. I 1997 d\xc3\xb8de Birger Martinussen, \xc3\xa5ret etter, i 1998 Monrad Holm Johnsen og i 2000, Lars Kalvik. I 2000 utgav plateselskapet Tylden en samleplate med de beste sangene til gruppen."